Nafarroako Parlamentuko Mahaiak, 2018ko maiatzaren 7an egindako bilkuran, honako erabaki hau hartu zuen, besteak beste:

Nafarroako Foru Eraentza Berrezarri eta Hobetzeari buruzko Lege Organikoaren 19.1.a) artikuluak aitortzen dion legegintza-ekimena erabiliz, Nafarroako Gobernuak, 2018ko maiatzaren 2an hartutako Erabakiaren bidez, honako foru lege proiektu hau igorri dio Nafarroako Parlamentuari: “Foru Lege proiektua, baimena ematen diona Sociedad de Desarrollo de Navarra SLri zenbait mailegu eta abal emateko Dynamobel SAri.

Hori horrela, Legebiltzarreko Erregelamenduko 158. artikuluan ezarritakoarekin bat, Eledunen Batzarrarekin adostu ondoren, hona ERABAKIA:

**1.** Aipatu foru lege proiektuaren izapidetzea zuzenekoa eta irakurketa bakarrekoa izateari buruzko erabakia Osoko Bilkuraren esku jartzea.

**2.** Zuzenketak aurkezteko epe bat irekitzea, eztabaidari ekiteko Osoko Bilkuraren egunaren aurrekoaren eguerdiko hamabietan bukatuko dena. Zuzenketak Legebiltzarreko Mahaiari aurkeztu beharko zaizkio.

**3.** Nafarroako Parlamentuko Aldizkari Ofizialean argitara dadin agintzea.

Iruñean, 2018ko maiatzaren 7an

Lehendakaria: Ainhoa Aznárez Igarza

Foru Lege proiektua, baimena ematen diona Sociedad de Desarrollo de Navarra SLri zenbait mailegu eta abal emateko Dynamobel SAri

ZIOEN AZALPENA

Sociedad de Desarrollo de Navarra SL sozietate publikoak berariazko baimena eskatu dio Parlamentuari zenbait mailegu eta/edo abal eragiketa formalizatzeko Dynamobel SArekin.

Nafarroako Ogasun Publikoari buruzko apirilaren 4ko 13/2007 Foru Legearen 75. artikuluaren 3. apartatuan eta 82.ter artikuluaren 2. apartatuan, maiatzaren 16ko 10/2014 Foru Legeak emandako testuan, Parlamentuaren berariazko baimena eskatzen da edozein pertsona fisiko edo juridiko abalen edo maileguen onuradun izateko, zenbatekoa Nafarroako Aurrekontu Orokorrei buruzko Foru Legean ezarritako gehieneko arrisku biziaren ehuneko 5etik gorakoa denean. Gehieneko arrisku bizia entitate emailearen araberakoa izanen da, hau da, abalak edo maileguak Nafarroako Foru Komunitateko Administrazioak edo haren menpeko entitateek emanak diren.

Maiatzaren 16ko 10/2014 Foru Legea urriaren 28ko 19/2014 Foru Legeak aldatu zuen, xedapen iragankor bakarra gehitzeko; bertan ezartzen denez, sozietate publikoek eman beharreko abal eta maileguen gehieneko arrisku bizia 185 milioi eurokoa da abalen kasuan eta 180 milioi eurokoa maileguen kasuan. Xedapen iragankor horrek ezartzen du, halaber, muga horiek ez badira ezartzen aurrekontuei buruzko foru legearen bidez, hurrengo ekitaldietan abal eta maileguen gehieneko arrisku bizia hau izanen dela: aurreko ekitaldiaren amaieran dagoen gehieneko arrisku biziari 15 eta 30 milioi gehitzearen emaitza, hurrenez hurren. Aldaketa berri hori 2014ko azaroaren 12ko Nafarroako Aldizkari Ofizialean argitaratu zen, eta argitaratu eta biharamunean hartu zuen indarra.

Lege aurreikuspen horiekin eta Nafarroako Aurrekontu Orokorrei buruzko ondorengo foru legeekin bat, enpresa entitate publikoen, fundazio publikoen eta sozietate publikoen maileguetarako gehieneko arrisku biziaren zenbatekoa 180.000.000 eurotik 100.507.924 eurora bitartekoa da; beraz, zenbateko horien % 5, hurrenez hurren, 9.000.000 euro da gehienez eta 5.025.396 euro gutxienez. Bestetik, abaletarako gehieneko arrisku biziaren zenbatekoa 185.000.000 eurotik 111.000.000 eurora bitartekoa da; beraz, zenbateko horien % 5, hurrenez hurren, 9.250.000 euro da gehienez eta 5.550.000 euro gutxienez.

Sociedad de Desarrollo de Navarra SL sozietateak 2014ko azaroaren 13tik, erregulazio berriak indarra hartu zuen egunetik alegia, gaur arte egindako eragiketen artean, ikusi da Dynamobel SAri emandako maileguek eta/edo abalek % 5 hori gainditzen dutela, eta, horregatik, sozietate publiko horrek eskatu du jarduketak baliozkotzeko, horretarako Nafarroako Parlamentuak berariazko baimena emanez. Arrazoiak eskaeran azaltzen ditu sozietate publikoak.

Era berean, Sociedad de Desarrollo de Navarra SLk baimena eskatu du sozietate horrekin finantza eragiketa berriak formalizatzeko, foru lege honen justifikaziorako memorian jasotzen diren arrazoiengatik.

**1. artikulua.** Formalizatuta dauden eragiketak baimentzea.

Baliozkotu eta baimentzen dira Sociedad de Desarrollo de Navarra SLk 2014ko, 2015eko, 2016ko eta 2017ko ekitaldietan Dynamobel SArekin formalizatutako mailegu eragiketak.

**2. artikulua.** 2018. urtean eginen diren eragiketak baimentzea.

Baimena ematen zaio Sociedad de Desarrollo de Navarra SLri 2018an mailegu eta/edo abal eragiketa berriak egiteko Dynamobel SArekin, gehienez ere 3 milioi euroko zenbatekoarekin.

**Azken xedapen bakarra.** Indarra hartzea.

Foru lege honek Nafarroako Aldizkari Ofizialean argitaratu eta biharamunean hartuko du indarra.